钦定古今图书集成/明伦汇编/氏族典/第368卷 > 《廖用贤尚友录》 > 甘罗
## 钦定古今图书集成/明伦汇编/氏族典/第368卷 > 《廖用贤尚友录》 > 甘罗

按《史记甘罗传》：甘罗者，甘茂孙也。茂既死后，甘罗年
十二，事秦相文信侯吕不韦。秦始皇帝使刚成君蔡
泽于燕，三年而燕王喜使太子丹入质于秦，秦使张
唐往相燕，欲与燕共伐赵，以广河间之地，张唐不肯
行。甘罗请见张卿曰：“卿之功孰与武安君？”卿曰：“武安
君南挫强楚，北威燕赵，战胜攻取，破城堕邑，不知其
数，臣之功不如也。”甘罗曰：“应侯之用于秦也，孰与文
信侯专？”张卿曰：“应侯不如文信侯专。”甘罗曰：“卿明知
其不如文信侯专与？”曰：“知之。”甘罗曰：“应侯欲攻赵，武
安君难之，去咸阳七里而立，死于杜邮。今文信侯自
请卿相燕而不肯行，臣不知卿所死处矣。”张唐曰：“请
因孺子行，令装治行。”行有日，甘罗谓文信侯曰：“借臣
车五乘，请为张唐先报赵。”文信侯乃入言之于始皇，
始皇召见，使甘罗于赵。赵襄王郊迎甘罗。甘罗说赵
王，立割五城以广河间。秦归燕太子。赵攻燕得上谷
三十城，令秦有十一。甘罗还报，秦乃封甘罗以为上
卿。